DA Den Europæiske Unions Tidende C 172/5

Meddelelse om indledning af en delvis interimsundersøgelse af udligningsforanstaltningerne vedrørende importen af polyethylenterephthalatfolie (PET-folie) med oprindelse i Indien

(2005/C 172/04)

Kommissionen har modtaget en anmodning om en delvis interimsundersøgelse i henhold til artikel 19 i Rådets forordning (EF) nr. 2026/97 om beskyttelse mod subsidieret indførsel fra lande, der ikke er medlemmer af Det Europæiske Fællesskab (1), i det følgende benævnt »grundforordningen«, senest ændret ved Rådets forordning (EF) nr. 461/2004 (2).

1. Anmodning om fornyet undersøgelse

Anmodningen blev indgivet af følgende EF-producenter: DuPont Teijin Films, Mitsubishi Polyester Film GmbH, Nuroll SpA og Toray Plastics Europe (»ansøgerne«).

Anmodningen er begrænset til en undersøgelse af subsidieringsaspektet, for så vidt angår Garware Polyester Ltd.

2. Vare

Den vare, der er genstand for undersøgelsen, er polyethylenterephthalatfolie (PET-folie) med oprindelse i Indien (»den pågældende vare«), der normalt tariferes under KN-kode ex 3920 62 19 og ex 3920 62 90. Disse KN-koder anføres blot til orientering.

3. Eksisterende foranstaltninger

Den foranstaltning, der i øjeblikket er i kraft for Garware Polyester Ltd, er en endelig udligningstold, der blev indført ved Rådets forordning (EF) nr. 2597/1999 (3) om indførelse af en endelig udligningstold på importen af polyethylenterephthalatfolie (PET-folie) med oprindelse i Indien og om endelig opkrævning af den midlertidige told. Disse foranstaltninger er i øjeblikket genstand for en udløbsundersøgelse (4) i henhold til artikel 18 i grundforordningen.

4. Begrundelse for den fornyede undersøgelse

Anmodningen i henhold til artikel 19 i grundforordningen er baseret på de af ansøgerne forelagte umiddelbare beviser for, at omstændighederne med hensyn til subsidiering har ændret sig betydeligt hvad angår Garware Polyester Ltd.

Ansøgerne påstår, at den gældende foranstaltning over for importen fra Garware Polyester Ltd af den vare, der er genstand for undersøgelsen, på det nuværende niveau ikke længere er tilstrækkelig til at imødegå den skadevoldende subsidiering. Ansøgerne har fremlagt tilstrækkeligt bevis i henhold til artikel 19, stk. 2, i grundforordningen for, at subsidieringen er vokset et godt stykke over den endelige udligningstold på 3,8 %, som i øjeblikket gælder for Garware Polyester Ltd.

Det fremføres, at Garware Polyester Ltd nyder fordel af en række subsidier, som tilstås af Indiens regering og delstaten Maharashtras regering. De påståede subsidier består bl.a. af toldgodtgørelsesordningen, eksportfremmeordningen for investeringsgoder, Maharashtras regerings tilskyndelsesordning, særlige importlicenser og eksportkreditter.

Det hævdes, at ovennævnte ordninger er subsidier, eftersom de omfatter et finansielt bidrag fra den indiske regering eller andre regionale myndigheder, hvorved Garware Polyester Ltd opnår en fordel. Det påstås, at subsidierne er betinget af eksportresultater og derfor er specifikke og udligningsberettigede, eller at de på anden måde er specifikke og udligningsberettigede.

5. Procedure

Kommissionen har efter høring af det rådgivende udvalg fastslået, at der foreligger tilstrækkelige beviser til at berettige indledningen af en delvis fornyet undersøgelse, og den indleder derfor en sådan undersøgelse i henhold til artikel 19 i grundforordningen.

(a) Spørgeskemaer

For at indhente de oplysninger, som den anser for nødvendige i forbindelse med sin undersøgelse, vil Kommissionen sende spørgeskemaer til Garware Polyester Ltd og de indiske myndigheder. Oplysningerne og den tilhørende dokumentation skal være Kommissionen i hænde inden for den frist, der er fastsat i denne meddelelses punkt 6(a).

(b) Indsamling af oplysninger og afholdelse af høringer

Alle interesserede parter anmodes om at tilkendegive deres synspunkter, afgive andre oplysninger end besvarelser af spørgeskemaet og indsende dokumentation til støtte herfor. Oplysningerne og den tilhørende dokumentation skal være Kommissionen i hænde inden for den frist, der er fastsat i denne meddelelses punkt 6(a).

Kommissionen kan endvidere høre interesserede parter, forudsat at de anmoder herom og påviser, at der er særlige grunde til, at de bør høres. Denne anmodning skal indgives inden for den frist, der er fastsat i punkt 6(b).

6. Frister

(a) For at parterne kan give sig til kende og indsende besvarelser af spørgeskemaer og eventuelle andre oplysninger

Alle interesserede parter skal, hvis der i undersøgelsen skal tages hensyn til deres redegørelser, give sig til kende over for Kommissionen, fremføre deres synspunkter og indgive besvarelser af spørgeskemaet eller andre oplysninger inden for en frist på 40 dage fra datoen for offentliggørelsen af denne meddelelse i Den Europæiske Unions Tidende, medmindre andet er angivet. Der gøres opmærksom på, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte frist.

(b) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

7. Skriftlige redegørelser, besvarelser af spørgeskemaet og korrespondance

Alle redegørelser og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-mail-adresse, tlf.-, fax- og /eller telexnummer. Alle skriftlige redegørelser, herunder de oplysninger, der anmodes om i denne meddelelse, besvarelser af spørgeskemaet og korrespondance, som de interesserede parter videregiver som fortroligt materiale, skal forsynes med påtegningen »Limited« (5) og skal i overensstemmelse med artikel 29, stk. 2, i grundforordningen ledsages af et ikke-fortroligt sammendrag, som skal forsynes med påtegningen »For inspection by interested parties«.

Kommissionens adresse:

Europa-Kommissionen Generaldirektoratet for Handel Direktorat B Kontor: J-79 5/16 B-1049 Bruxelles Fax (32-2) 295 65 05

8. Manglende samarbejdsvilje

I tilfælde, hvor en interesseret part nægter at give adgang til de nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 28 i grundforordningen.

Hvis det konstateres, at en interesseret part har afgivet urigtige eller vildledende oplysninger, vil der blive set bort fra disse oplysninger, og eventuelt gøres brug af de foreliggende faktiske oplysninger. Hvis en interesseret part ikke samarbejder eller kun samarbejder delvis, og afgørelserne derfor træffes på grundlag af de foreliggende faktiske oplysninger i overensstemmelse med artikel 28 i grundforordningen, kan resultatet blive mindre gunstigt for den pågældende part, end hvis denne havde samarbejdet.

(1) EFT L 288 af 21.10.1997, s. 1.

(2) EUT L 77 af 13.3.2004, s. 12

(3) EFT L 316 af 10.12.1999, s. 1.

(4) EUT C 306 af 10.12.2004, s. 2.

(5) Dette betyder, at dokumentet kun er til intern brug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43). Det er et fortroligt dokument i henhold til artikel 29 i grundforordningen og artikel 12 i WTO-aftalen om subsidier og udligningsforanstaltninger.